AMATA ตั้งบ.ร่วมทุน “โซเด็กซ์โซ่” ขยายธุรกิจบริการสู่นิคมฯแบบบูรณาการ
AMATA ตั้งบ.ร่วมทุน "โซเด็กซ์โซ่" ขยายธุรกิจบริการสู่นิคมฯแบบบูรณาการ
23 มิ.ย. 2558

บริษัท อมตะคอร์ปอเรชั่น จำกัด (มหาชน) หรือ AMATA ระบุว่า บริษัท อมตะ ฟาซิลิตี้ เซอร์วิส จำกัด ลงนามในสัญญาระหว่างผู้ถือหุ้นร่วมกับ บริษัท โซเด็กซ์โซ่ ประเทศไทย ผู้ให้บริการเพื่อพัฒนาคุณภาพชีวิต ด้วยการบริหารจัดการแบบครบวงจรอันดับหนึ่งจากประเทศฝรั่งเศส เพื่อจัดตั้งบริษัทร่วมทุน คือ บริษัท โซเด็กซ์โซ่ อมตะ เซอร์วิสเซส จำกัด สำหรับการพัฒนาคุณภาพชีวิตของพนักงานในนิคมอุตสาหกรรมอมตะนคร และนิคมอุตสาหกรรมอมตะซิตี้แบบบูรณาการ
โดยให้บริการในสิ่งที่จำเป็นและสิ่งอำนวยความสะดวกสบายเพื่อความเป็นอยู่ของพนักงานให้ดียิ่งขึ้น รวมทั้งจัดกระบวนการทำงานให้มีประสิทธิภาพมากขึ้น ช่วยสร้างความมั่นใจรวมทั้งผลักดันให้พนักงานมีคุณภาพเพื่อเป็นรากฐานที่ดีในการทำงาน